google/wiki40b huggingface dataset:
Τάκης Παπαγιαννίδης

Συγγραφικό έργο

Είναι συγγραφέας δύο βιβλίων για τον κινηματογράφο:
1. Συμμετοχή σε συλλογικό έργο με τίτλο "Κινηματογράφος '98: Ετήσιος οδηγός", 1η έκδοση, Αθήνα, Πανελλήνια Ένωση Κριτικών Κινηματογράφου (ΠΕΚΚ) 1999, 290 σελίδες.
2. "Σκηνοθεσία, Θεωρία και πράξη", Εκδόσεις Καστανιώτη, 2005, 244 σελίδες.
Αποτέλεσε σταθερό μέλος της συντακτικής ομάδας, ως ενεργός κριτικός κινηματογράφου, του κινηματογραφικού περιοδικού της δεκαετίας του '70 "Σύγχρονος Κινηματογράφος",. Από την ομάδα αυτή δημιουργήθηκε ο Νέος Ελληνικός Κινηματογράφος, ακολουθώντας την Γαλλική παράδοση των "Τετραδίων του Σινεμά". Ο Παπαγιαννίδης ανέλυσε τις ταινίες του Θανάση Βέγγου με κριτική άποψη και του πήρε την πρώτη συνέντευξη στον "Σύγχρονο Κινηματογράφο",,
Μιχαήλ Σβορώνος

Βιογραφία

Γεννήθηκε στο χωριό Μηνίες της Κεφαλλονιάς.
Ασχολήθηκε με το εμπόριο στην Βάρνα του Δούναβη και στην Κωνσταντινούπολη. Διέπρεψε και διακρίθηκε για την ευσέβεια και την φιλοπατρία του. Στην ιδιαίτερη πατρίδα του έκτισε εκκλησία, ενίσχυσε τους πρόσφυγες από την Κρήτη και ίδρυσε σχολείο.
Απεβίωσε στην Κωνσταντινούπολη.
Φρούριο του Κνιν

Περιγραφή του φρουρίου

Το φρούριο του Κνιν είναι χτισμένο στην κορυφή του λόφου Σπας (Spas), 100μ. πάνω από την πόλη Κνιν. Έχει μήκος 470μ., πλάτος 110 μ., στο φαρδύτερο σημείο του, και αποτελείται από πέντε τμήματα: το Donji Grad, το Sredniji Grad, το Gornji Grad,  το Kastel Knin και το Juzni Grad. Τα τείχη του φρουρίου έχουν μήκος περίπου 2 χιλ., περικλείουν το φρούριο από όλες τις πλευρές και σε πολλά σημεία φτάνουν και τα 20 μ. ύψος.
Η κεντρική είσοδος του φρουρίου πιστεύεται ότι κατασκευάστηκε από τον Ιγνάσιε Μασάνοβιτς (Ignacije Macanović), έναν χτίστη από το Τρογκίρ. Στο πάνω μέρος της υπάρχει το σύμβολο της Γαληνοτάτης Δημοκρατίας της Βενετίας. Η πόρτα της κεντρικής εισόδου είναι κατασκευασμένη από ξύλο οξιάς και ενισχυμένη με σιδερένια καρφιά. Στα τείχη του φρουρίου υπάρχουν πολεμίστρες και τρύπες για τα όπλα. 
Το πιο λεπτομερές σχεδιάγραμμα του φρουρίου είναι του 1688, του Βενετού μηχανικού του στρατού, Orazio Antonio Alberghetti.
Στο φρούριο του Κνιν υπάρχει μουσείο. Κοντά στο μουσείο βρίσκεται η προτομή του μοναχού Lujo Marun, που ήταν ο πρώτος που έκανε αρχαιολογικές ανασκαφές στην περιοχή. Μέσα στο φρούριο βρίσκεται επίσης η εκκλησία της Αγίας Βαρβάρας ενώ κοντά βρίσκεται το παλαιό Δημαρχείο της πόλης.

Ιστορικά στοιχεία του φρουρίου

Η κατασκευή του φρουρίου του Κνιν ξεκίνησε τον 9ο μ.Χ. αιώνα. Πολλοί βασιλιάδες της Κροατίας το χρησιμοποιήσαν περιστασιακά ως τόπος διαμονής τους ενώ πιστεύεται ότι αργότερα έγινε ο μόνιμος τόπος διαμονής του κάθε Κροάτη βασιλιά. Η πόλη Κνιν, που βρίσκεται δίπλα στο φρούριο, χρησιμοποιήθηκε από ορισμένους βασιλιάδες της Κροατίας κατά καιρούς ως πρωτεύουσα του κράτους ενώ μόνιμη πρωτεύουσα την έκανε ο βασιλιάς Ντμιτάρ Ζβόνιμιρ, (Dmitar Zvonimir).
Στις 29 Μαΐου 1522 το φρούριο του Κνιν παραδόθηκε, ύστερα από πολιορκία περίπου ενός μήνα, στους Οθωμανούς, από τον Μίχοβιλ Βοΐκοβιλ (Mihovil Vojković) και τη φρουρά που το υπερσπιζόταν. Είχαν προηγηθεί δύο άλλες πολιορκίες, χωρίς αποτέλεσμα, από τα οθωμανικά στρατεύματα, το 1513 και το 1514.
Το Αιγαίο στις φλόγες

Υπόθεση

Τα γεγονότα που περιγράφονται στο βιβλίο διαδραματίζονται το 1827, την εποχή της ναυμαχίας του Ναβαρίνου, η οποία έγειρε την πλάστιγγα προς την πλευρά της ανεξαρτησίας του νεοελληνικού κράτους από την οθωμανική αυτοκρατορία. Η λέξη "Αρχιπέλαγος" χρησιμοποιήθηκε για πρώτη φορά ως ονομασία του Αιγαίου Πελάγους και αυτό ακριβώς εννοούσε ο Βερν, όπως και κάθε άλλος σύγχρονος του.
Χαλκόταυροι

Χαλκόταυροι (Ταύροι Χαλκαίοι) είναι μυθικά πλάσματα που εμφανίζονται στον μύθο του Ιάσονα και του Χρυσόμαλλου Δέρατος. Είναι δύο τεράστιοι ταύροι με χάλκινες οπλές και χάλκινα στόματα από τα οποία ανασαίνουν φωτιά. Στα Αργοναυτικά, ο βασιλιάς Αιήτης υπόσχεται στον Ιάσονα το Δέρας ως βραβείο, αν πρώτα μπορέσει να ζεύξει τους Χαλκόταυρους και να τους χρησιμοποιήσει για να οργώσει το χωράφι. Το χωράφι έπρεπε να σπαρθεί αργότερα με δόντια δράκου.
Ο Ιάσων επιβίωσε από τις φλόγες των χάλκινων ταύρων καπνίζοντας ένα μαγικό φίλτρο που τον προστάτεψε από τη φωτιά. Του το παρείχε η Μήδεια, η ίδια η κόρη του βασιλιά Αιήτη, η οποία είχε ερωτευτεί τον Ιάσονα.
Οι Χαλκόταυροι ήταν δώρο του σιδηρουργού των θεών Ηφαίστου στον βασιλιά Αιήτη. 
Αυτός, ο Ήφαιστος, επίσης είχε κατασκευάσει γι' αυτόν τον Αιήτη, βασιλέα της Κολχίδος, ταύρους με πόδια από χαλκό, τους Χαλκόταυρους, και με χάλκινα στόματα από τα οποία η ανάσα έβγαινε με μορφή φλόγας, λαμπερή και τρομερή. Και είχε σφυρηλατήσει ένα άροτρο από αποσκληρυμένο ατσάλι, ολόκληρο σε ένα κομμάτι. - Απολλώνιος Ρόδιος, Αργοναυτικά 3.215

Ταινία

* Στην εκδοχή του Nick Willing Ο Ιάσων και οι Αργοναύτες εμφανίζεται ένα πλάσμα, με το όνομα Μηναίος Ταύρος, μισό ταύρος και μισό μηχανή, το οποίο ο Ιάσων έπρεπε να δαμάσει. Και σ' αυτή την εκδοχή, όμως, ανασαίνει φλόγες και χρησιμοποιήται από τον Ιάσονα για την άροση των αγρών.
Blue Sky

Ενημερωτικές και ψυχαγωγικές εκπομπές

Την 1η Φεβρουαρίου του 2010, ο Τέρενς Κουίκ ανέλαβε την παρουσίαση του κεντρικού δελτίου στον τηλεοπτικό σταθμό για 6 μήνες με το τέλος της συνεργασίας του με την κρατική τηλεόραση ΕΤ3. Μετά την αποχώρηση του δημοσιογράφου από τον σταθμό η θέση αναπληρώθηκε από την Έμη Λιβανίου παρά τις πληροφορίες πως βρισκόταν σε συζητήσεις με την διοίκηση της ΕΡΤ.
Η Βέφα Αλεξιάδου παρουσίαζε καθημερινή εκπομπή στο σταθμό μετά την λύση του συμβολαίου της με το τηλεοπτικό σταθμό Alter Channel, τον Οκτώβριο του 2010, ενώ την ενημερωτική εκπομπή «Δελτίο των 11» παρουσιάζει ο πρώην δημοσιογράφος της ΕΡΤ και επικεφαλής του γραφείου τύπου της ελληνικής πρεσβείας στο Βελιγράδι και τη Μόσχα, Σπύρος Χαντζάρας, απασχολώντας συχνά την επικαιρότητα με προβολή μισαλλόδοξων μηνυμάτων εναντίον των μεταναστών και αντισημιτικών θεωρίων. Από τον Μάρτιο του 2015, το δελτίο ειδήσεων του σταθμού παρουσιάζει η Λίνα Κλείτου.
Μέχρι τον Ιούλιο του 2019, ο δημοσιογράφος Άκης Παυλόπουλος παρουσίαζε ενημερωτική εκπομπή ονόματι Παρεμβάσεις, στην νυχτερινή ζώνη του σταθμού, ενώ παρουσίασε και την εκπομπή για τις βουλευτικές εκλογές του 2019.
Ο δημοσιογράφος και συγγραφέας Κώστας Μαδράς παρουσιάζει την εκπομπή με τίτλο «Προσωπικά Δεδομένα» φιλοξενώντας κάθε φορά σημαντικές προσωπικότητες όπως τον Τάκη Σούκα, τον Δήμο Μούτση, τον Τάκη Φωτόπουλο, τον Γιώργο Σταθόπουλο, τον Δημήτρη Μυταρά, την Λίνα Νικολακοπούλου κ.ά.

«Η Δίκη της Δευτέρας»

Μεγάλη δημοσιότητα και θύελλα αντιδράσεων για εβδομάδες δημιουργήθηκε από τις καταγγελίες του παλαίμαχου διαιτητή Σωτήρη Βοργιά στην εκπομπή «η Δίκη της Δευτέρας», αφήνοντας υπονοούμενα μεταξύ άλλων για την αξιοπιστία κάποιων διαιτητών αλλά και τις καταγγελίες του ποινικολόγου Αλέξη Κούγια στην ίδια εκπομπή άλλης μέρας, με τον Αλέξη Κούγια να προβαίνει σε αποκαλύψεις μέσω ηχογραφημένων κασετών που εμπλέκει μεγαλοπαράγοντες ελληνικών ΠΑΕ και διαιτητές για «στημένα» παιχνίδια ενώ ο πρώην διαιτητής Σωτήρης Βοργιάς αναφέρθηκε πως στο περιεχόμενο των κασετών αναγνώρισε την φωνή του πρόεδρου της ΕΠΟ Σοφοκλή Πιλάβιο που συνομιλούσε με άγνωστο παράγοντα.

Ιδιοκτησία

Ιδιοκτησιακά ανήκει στις Γενικές Ραδιοτηλεοπτικές Επιχειρήσεις Ανώνυμη Εταιρεία η οποία συστάθηκε στις 20 Μαΐου του 1992 με αρχική έδρα τη Φιλοθέη. Στις 20 Μαρτίου 1998 νομιμοποιείται η λειτουργία του σταθμού, βάσει απόφασης του Υπουργείου Τύπου, με αριθμό πρωτοκόλλου 6446/Ε/20.3.1998 ενώ δύο χρόνια μετά, ο σταθμός μεταφέρεται στο Νέο Ηράκλειο.

Διαθεσιμότητα

Από τις 14 Δεκεμβρίου 2012 μέχρι τις 6 Δεκεμβρίου 2018, το κανάλι ήταν διαθέσιμο πανελλαδικά μέσω της COSMOTE TV.
Δυστυχήματα Ολυμπιακής Αεροπορίας

Πηγή

Πρωτοσέλιδα και εσωτερικές σελίδες εφημερίδας Μακεδονία την επόμενη μέρα των αναγραφομένων ημερομηνιών, ψηφιακή συλλογή εφημερίδων της Εθνικής Βιβλιοθήκης της Ελλάδος.
Δρ. Πυκλ και Κύριος Πράιντ

Πλοκή

Ο Δόκτωρ Πυκλ κατασκευάζει ένα φάρμακο που κατά λάθος τον μεταμορφώνει στον κακό του εαυτό, τον κύριο Πράιντ. Ο Πράιντ αρχίζει να τρομοκρατεί το Λονδίνο, π.χ. κλεβοντας το παγωτό ενός παιδιού, κλέβοντας μάρμαρα και αρπάζοντας την τσάντα μιας γυναίκας. Καθώς οι εξαγριωμένοι κάτοικοι τον ψάχνουν, εκείνος αποφασίζει να δηλητηριαστεί για να γλιτώσει, αλλά κατά λάθος πίνει καστορέλαιο.
Ηνωμένα Βουστάσια

Τα "Ηνωμένα Βουστάσια" ήταν ζαχαροπλαστείο - καφενείο στην Αθήνα. Βρισκόταν στην οδό Πανεπιστημίου 56, στη θέση που σήμερα βρίσκεται το ξενοδοχείο "Τιτάνια", και αποτελούσε δημοφιλές φιλολογικό, δημοσιογραφικό και καλλιτεχνικό κέντρο ενώ, όπως αναγράφεται σε διαφήμιση του καταστήματος (1911), "όλαι αι πνευματικαί Αθήναι, αι Αθήναι της αριστοκρατίας του πνεύματος συχνάζουν στα "Ηνωμένα Βουστάσια". Τακτικοί θαμώνες στα "Ηνωμένα Βουστάσια" ήταν, μεταξύ άλλων, ο Ιωάννης Κονδυλάκης, ο Σπύρος Μελάς, ο Διονύσιος Κόκκινος, ο Λάμπρος Πορφύρας και ο Κώστας Βάρναλης. Το κτίσμα μετατράπηκε στην αρχή στον κινηματογράφο "Τιτάνια" και το 1970 κατεδαφίστηκε για να δημιουργηθεί το ξενοδοχείο "Τιτάνια".
Αλέξανδρος Παπατέρπος

Βιογραφικά στοιχεία

Γεννήθηκε στην Καστοριά και ήταν εγγονός του Μακεδονομάχου Μάρκου Παπατέρπου. Σπούδασε στη Στρατιωτική Σχολή Ευελπίδων, από όπου αποφοίτησε το 1937 και στην Ανωτάτη Σχολή Πολέμου. Διακρίθηκε στον Ελληνοϊταλικό Πόλεμο του 1940-41 και ανέπτυξε αντιστασιακή δράση κατά των Ναζί. Τάχθηκε κατά του ΙΔΕΑ και αποκάλυψε το Σχέδιο Περικλής το 1961. Ήταν υπαρχηγός της ΚΥΠ και στενός φίλος του Ανδρέα Παπανδρέου, το όνομά του αναμείχτηκε στην υπόθεση ΑΣΠΙΔΑ και ο ίδιος καταδικάστηκε σε 18ετή κάθειρξη. Κατά την περίοδο της χούντας ήταν συνεχώς υπό παρακολούθηση εξαιτίας της αντικυβερνητικής του δράσης. Μετά την πτώση της χούντας πολιτεύτηκε με την Ένωση Κέντρου-Νέες Δυνάμεις στις εκλογές του 1974, όπου συγκέντρωσε 5.612 ψήφους και με την ΕΔΗΚ το 1977, χωρίς να καταφέρει να εκλεγεί βουλευτής στην εκλογική περιφέρεια Καστοριάς. Πέθανε από έμφραγμα του μυοκαρδίου στην Αθήνα και κηδεύτηκε στο νεκροταφείο Ζωγράφου.
SherryBaby

Περίληψη

Η Σέρι (Μάγκι Τζίλενχαλ) αποφυλακίζεται μετά από 3 χρόνια παραμονής στη φυλακή και ανυπομονεί να ξαναβρεθεί κοντά στη μικρή της κόρη. Σύντομα θα ανακαλύψει ότι η επανένταξη στον κόσμο που άφησε πίσω της είναι δυσκολότερη από ότι περίμενε.
Βασίλης Γκαγκάτσης

Βιογραφικό

Γεννήθηκε το Σεπτέμβριο του 1955 στο Περιβολάκι Λαγκαδά Θεσσαλονίκης. Έπαιξε ποδόσφαιρο σε ερασιτεχνικούς συλλόγους της Θεσσαλονίκης. Σπούδασε στη Νομική Σχολή του Αριστοτελείου Πανεπιστημίου Θεσσαλονίκης (ΑΠΘ) και αρχικά εργάστηκε ως δικηγόρος Θεσσαλονίκης. Παράλληλα είχε έντονη πολιτική και κοινωνική δράση ως τοπικό στέλεχος του ΠΑΣΟΚ Θεσσαλονίκης και ως νομικός σύμβουλος του ΠΑΟΚ και του Ηρακλή.  Από το 1984 μέχρι το 1987 ήταν γενικός γραμματέας της Ένωσης Ποδοσφαιρικών Σωματείων Μακεδονίας (ΕΠΣΜ).
Στην τελευταία κυβέρνηση του Ανδρέα Παπανδρέου (1993 - 1996), με υφυπουργό Αθλητισμού τον Γιώργο Λιάνη, ο Βασίλης Γκαγκάτσης ορίστηκε μέλος της νομοπαρασκευαστικής επιτροπής του υφυπουργείου Αθλητισμού. Την ίδια εποχή μετακομίζει στην Αθήνα και διατελεί νομικός σύμβουλος του Αθηναϊκού και του Ολυμπιακού, και γνωρίζεται με τον Σωκράτη Κόκκαλη.
Διετέλεσε γενικός γραμματέας της ΕΠΟ από το Νοέμβριο του 1997 μέχρι τον Ιούλιο του 2001 (με πρόεδρο αρχικά τον Σωτήρη Αλημίση και έπειτα τον Κώστα Αλεξανδρίδη), και πρόεδρος της ΕΠΟ από τον Ιούλιο του 2001 μέχρι το Δεκέμβριο του 2008. Η συντριπτική πλειονότητα των Ενώσεων συσπειρώθηκε στο πλευρό του καθώς ξεκίνησε να υλοποιεί το πρόγραμμα κατασκευής αθλητικών κέντρων στις πρωτεύουσες πολλών νομών, ενώ η UEFA τού εμπιστεύτηκε τον τελικό του Τσάμπιονς Λιγκ τον Μάιο του 2007, που διεξήχθη στο ΟΑΚΑ.
Επί των ημερών του το ελληνικό ποδόσφαιρο έζησε τη μεγαλύτερη επιτυχία του με την κατάκτηση του Ευρωπαϊκού Πρωταθλήματος του 2004· η πρόσληψη του Όττο Ρεχάγκελ το 2001 ήταν προσωπική επιλογή Γκαγκάτση. Επίσης, ο Γκαγκάτσης αποδείχτηκε ικανός υπερασπιστής της ΕΠΟ από κυβερνητικές παρεμβάσεις, με χαρακτηριστικές τις νίκες του απέναντι στους υφυπουργούς Αθλητισμού Γιώργο Φλωρίδη το 2001 και Γιώργο Ορφανό το 2005. Ωστόσο, επικρίθηκε έντονα από τους αντιπάλους του για τις στενές σχέσεις του με τον πρόεδρο του Ολυμπιακού Σωκράτη Κόκκαλη και τον συνεργάτη του Θωμά Μητρόπουλο, που, σύμφωνα με τους επικριτές του, οδήγησαν στην παρασκηνιακή κυριαρχία του Ολυμπιακού στο ελληνικό ποδόσφαιρο.

Οι εκλογές στην Αλεξανδρούπολη

Η επικράτηση του Γκαγκάτση στα ποδοσφαιρικά πράγματα ξεκίνησε το 1997 με τις εκλογές της ΕΠΟ στην Αλεξανδρούπολη. Το Νοέμβριο του 1998 ο εισαγγελέας Πειραιά Γρηγόρης Πεπόνης ξεκίνησε προκαταρκτική εξέταση με αφορμή καταγγελίες ότι ο Θωμάς Μητρόπουλος, για λογαριασμό του Κόκκαλη και του Γκαγκάτση, διακίνησε 1 εκατομμύριο δολάρια για την εξαγορά ψήφων επαρχιακών Ενώσεων σε αυτές τις εκλογές.
Το Δεκέμβριο του 1999 η εισαγγελέας Πειραιά Μαρία Τσιριμώκου απήγγειλε κατηγορητήριο εναντίον του Θωμά Μητρόπουλου με την κατηγορία της δωροδοκίας, του αντιπροέδρου της ΠΑΕ Ολυμπιακός Γιώργου Λούβαρη για ηθική αυτουργία σε δωροδοκία και του Γκαγκάτση για άμεση συνέργεια σε απόπειρα δωροδοκίας. Ο Γκαγκάτσης δήλωσε: «H ποινική δίωξη είναι αβάσιμη, στο στάδιο της προανάκρισης θα καταδειχθεί περίτρανα η αθωότητά μου και σίγουρα θα απαλλαγώ διά βουλεύματος».
Τελικά οι τρεις κατηγορούμενοι απαλλάχθηκαν από τις κατηγορίες με βούλευμα του Συμβουλίου Πλημμελειοδικών Πειραιά. Η υπόθεση μπήκε στο αρχείο.
Unlink

Στα Unix-οειδή λειτουργικά συστήματα, το unlink είναι κλήση συστήματος και εργαλείο της γραμμής εντολών που διαγράφει αρχεία. Το πρόγραμμα χρησιμοποιεί απευθείας την κλήση συστήματος, η οποία αφαιρεί το όνομα του αρχείου και τους καταλόγους (αν και αυτό δε συμβαίνει στα συστήματα GNU) όπως οι εντολές rm και rmdir. Αν το όνομα αρχείου ήταν ο τελευταίος σύνδεσμος (hard link) προς το αρχείο, το ίδιο το αρχείο διαγράφεται όταν δεν υπάρχουν προγράμματα που να το κρατούν ανοιχτό.
Εμφανίζεται επίσης σαν η ενσωματωμένη συνάρτηση unlink() στις γλώσσες προγραμματισμού PHP και Perl. Όπως το εργαλείο του Unix, χρησιμοποιείται για τη διαγραφή αρχείων.
Χρήση:
$ unlink <filename> ...unlink($filename); (PHP)
Ιωάννης Ι΄ του Χόλσταϊν-Γκόττορπ

Βιογραφία

Ήταν ο τρίτος γιος του Ιωάννη-Αδόλφου δούκα του Χόλσταϊν-Γκόττορπ και της Αυγούστας των Όλντενμπουρκ, κόρης του Φρειδερίκου Β΄ της Δανίας.
Το 1634 διαδέχθηκε τον θείο του Ιωάννη-Φρειδερίκο Λουθηρανό διοικητή του πριγκιπάτου-επισκοπής της Λυβέκης. Ήταν ο πρώτος που έκανε έδρα του το κάστρο του Οϊτίν (Eutin), το οποίο επέκτεινε περισσότερο. Προσπάθησε να ελκύσει λογίους και επιστήμονες στην Αυλή του και να προωθήσει την οικονομική ανάπτυξη της Λυβέκης. Οι προσπάθειές του εμποδίστηκαν από την εκδήλωση της πανώλης (1638-39) και από τον Τριακονταετή Πόλεμο (1618-48), που έφερε πρόσθετα βάρη. Έτσι Δανικά στρατεύματα στεγάστηκαν στο Οϊτίν τα έτη 1638, 1639 και ένα ολόκληρο Σουηδικό Σύνταγμα ιππικού το 1643 φιλοξενήθηκε στην ίδια πόλη. Ο πρίγκιπας-επίσκοπος έπρεπε να εφοδιάζει το Σύνταγμα. 
Κατά τς διαπραγματεύσεις που κατέληξαν στην Ειρήνη της Βεστφαλίας, η περιοχή του κινδύνευσε να δοθεί σε άλλον ως αποζημίωση για κάποια ενσωμάτωση. Ο Ιωάννης Ι΄ επέλεξε προσεκτικά ως διαπραγματευτές τον Ντάβιτ Γκλόξιν και τον Χρίστιαν Κάσσιους και κατάφερε να αποτρέψει αυτόν τον κίνδυνο.
Ευγένιος Ιορδάνου

Βιογραφικά στοιχεία

Ήταν καπνέμπορος από την Καβάλα. Εξελέγη βουλευτής Δράμας στις 3 Μαΐου 1916 σε αναπληρωματική εκλογή. και επανεξελέγη σε αυτές του 1912. Στις γερουσιαστικές εκλογές του 1932 εξελέγη γερουσιαστής Καβάλας με τριετή θητεία. Διετέλεσε δήμαρχος Καβάλας κατά τις περιόδους 1918 - 1920 και 1925 - 1929.
Λουκρητία Βοργία

Γενικά

Η Λουκρητία Βοργία γεννήθηκε στο Σουμπιάκο, στα περίχωρα της Ρώμης στις 18 Απριλίου του 1480 και πέθανε στη Φεράρα στις 24 Ιουνίου του 1519. Τα νεανικά της χρόνια τα πέρασε στην αυλή των Βοργιών ονομαστή για τις ραδιουργίες και τα εγκλήματά της. Η ίδια διέθετε εξαιρετική ομορφιά και πολλές χάρες, ενώ ο ήπιος χαρακτήρας και η ιδιαίτερη ευφυΐα της τη βοήθησαν στο ρόλο τον οποίο ίσως ασυναίσθητα να διαδραμάτισε. Οι αλλεπάλληλοι γάμοι της μάλλον υπήρξαν σκόπιμοι προκειμένου να ικανοποιήσουν τη φιλοδοξία του πατέρα της και την αύξηση της δύναμης του αδελφού της.

Αιμομιξία;

Μετά τον θάνατο του δεύτερου συζύγου της η Λουκρητία κατέφυγε στο πύργο του Νέππι. Τότε ξέσπασε το σκάνδαλο για αιμομικτικές σχέσεις που μπορεί να είχε με τον πατέρα της και τον αδελφό της. Αφορμή αυτού ήταν το γεγονός ότι το 1498 η Λουκρητία είχε γεννήσει κατά τον 2ο γάμο ένα βρέφος άρρεν. Το 1501 φέρεται και με δεύτερο βρέφος με το όνομα Τζοβάνι (Ιωάννη) το οποίο και ανέτρεφε και για το οποίο ο Πάπας εξέδωσε δύο αναγνωριστικές βούλες που φυλάσσονταν στα αρχεία της Μόντενα. Στη μεν μία εξ αυτών ο Πάπας αναγνώριζε το βρέφος ως τέκνο του Καίσαρα Βοργία, στη δε άλλη ως τέκνο δικό του. Η διπλή αυτή αναγνώριση της πατρότητας του παιδιού ενισχύει παρά συσκοτίζει ακόμη περισσότερο τις κατηγορίες των χρονικογράφων της εποχής για τις πιθανές αισχρές και οργιώδεις σχέσεις πατέρα, αδελφού και κόρης. Βέβαια σ΄ αυτό το σημείο έδωσε λαβή να υποστηρίζεται και η ενεργή συμμετοχή της Λουκρητίας σε όλες τις οργιώδεις εορτές που συνήθιζε ο Πάπας στα ποντιφικά ανάκτορα.

Τρίτος γάμος - ανάταση

Το 1501, ένα χρόνο μετά τη δολοφονία του 2ου συζύγου της η Λουκρητία παντρεύεται τον Αλφόνσο της Έστης, Δούκα της Φερράρας, τον οποίο και ακολούθησε στη Φεράρα. Εκεί η Λουκριτία δημιούργησε περί αυτής σπουδαίο κύκλο ανθρώπων των γραμμάτων και των τεχνών. Μεταξύ αυτών ήταν και ο Μπέμπο, ο οποίος χάρη στη Λουκρητία έγινε καρδινάλιος, και ο Αριόστο ο οποίος εξύμνησε τις αρετές της Λουκρητίας σε ένα οκτάστιχο που αναφέρεται στο έργο του «Μαινόμενος Ρολάνδος».
Έτσι μέσα σ΄ ένα τέτοιο κύκλο και σ΄ ένα πλήθος τίτλων από τους γάμους της συνέχισε να ζει η Λουκρητία στην ίδια πόλη μέχρι τον θάνατό της το 1519. Σημαντικότεροι των τίτλων που έφερε ήταν Πριγκίπισσα του Σαλέρνο, Δούκισσα της Μόντενα, του Ρέτζιο και της Φερράρας, Δούκισσα της Βισκεγλίας και Λαίδη του Πέζαρο και της Γραδάρας. 
Σημειώνεται ότι τότε οι κληρονομικοί τίτλοι φέρονταν κατά σειρά από τον νεότερο προς τον αρχαιότερο αποκτηθέντα και όχι κατά την σύγχρονη αξιωματική σειρά από ανώτερο προς κατώτερο.

Εκφράσεις

Στις δημώδεις ελληνικές εκφράσεις με το πλήρες όνομα Λουκρητία Βοργία αποδίδεται συνηθέστερα ως χαρακτηρισμός ατόμου ραδιούργου, γυναίκα ή άνδρα. Στον ελληνικό κινηματογράφο η έκφραση αυτή έχει αναφερθεί σε κωμωδίες από τον Γιάννη Γκιωνάκη, τη Γεωργία Βασιλειάδου, τον Μίμη Φωτόπουλο κ.ά.
Ρουφίτζι (φυλή)

Ασχολίες

Οι περισσότεροι από τους Ρουφίτζι (Rufiji), συνήθως ασχολούνται με την παραδοσιακή γεωργία, καλλιεργώντας ρύζι στους υγρότοπους των ποταμών Κιλομπέρο και Ρουφίτζι, για πρόσθετο εισόδημα· εκτρέφουν επίσης, πουλερικά και αίγες.
Αριστείδης Φωκάς

Προσωπική ζωή και σπουδές

Ο Αριστείδης Φωκάς γεννήθηκε στη Θεσσαλονίκη το 1971 και κατάγεται από ποντιακή οικογένεια. Σπούδασε στο Τμήμα Επιστήμης Φυσικής Αγωγής και Αθλητισμού στο Αριστοτέλειο Πανεπιστήμιο Θεσσαλονίκης, αλλά εργάζεται στον ιδιωτικό τομέα, στην οικογενειακή επιχείρηση βιοτεχνίας επίπλων που διατηρεί μαζί με τον αδελφό του.
Είναι παντρεμένος και έχει δύο παιδιά. 
Εκτός από την ελληνική, ομιλεί την αγγλική γλώσσα.

Πολιτική σταδιοδρομία

Ο Αριστείδης Φωκάς δραστηριοποιήθηκε στην πολιτική με την Ένωση Κεντρώων από τη δεκαετία του 1990. Ωστόσο πολιτεύτηκε και εκλέχτηκε βουλευτής Β΄ Θεσσαλονικής στις εκλογές του Σεπτεμβρίου του 2015. Ως κοινοβουλευτικός, συμμετείχε ως μέλος στη Διαρκή Επιτροπή Κοινωνικών Υποθέσεων, στην υποεπιτροπή για τη μελέτη και αντιμετώπιση του προβλήματος των ναρκωτικών, στην Επιτροπή για την Παρακολούθηση του Συστήματος Κοινωνικής Ασφάλισης και στην Εξεταστική Επιτροπή για τη διερεύνηση σκανδάλων στον χώρο της Υγείας κατά τα έτη 1997-2014.
Στις 26 Σεπτεμβρίου 2018, με επιστολή που απέστειλε στον Πρόεδρο της Βουλής των Ελλήνων, ανεξαρτητοποιήθηκε από την Κοινοβουλευτική Ομάδα της Ένωσης Κεντρώων, καταγγέλλοντας έλλειψη στρατηγικής και εσωκομματικές παθογένειες.
Λίγους μήνες αργότερα, τον Ιανουάριο του 2019, προσχώρησε στους Ανεξάρτητους Έλληνες, ανταποκρινόμενος στο κάλεσμα του Πάνου Καμμένου κατά της Συμφωνίας των Πρεσπών.

Άλλες δραστηριότητες

Ο Αριστείδης Φωκάς είναι ενεργό μέλος σε ποντιακούς συλλόγους καθώς και στο φιλανθρωπικό σωματείο αγάπης και προσφοράς «Γέροντας Παΐσιος».
Είναι επίσης φανατικός οπαδός του Π.Α.Ο.Κ.. Ο βουλευτής, μάλιστα, είχε παρευρεθεί σε συγκέντρωση διαμαρτυρίας οπαδών της ομάδας φωνάζοντας επί σκηνής απρεπή συνθήματα. Για το λόγο αυτό κλήθηκε για εξηγήσεις στην Επιτροπή Δεοντολογίας της Βουλής των Ελλήνων, όπου εισέπραξε απλή επίπληξη.
Ο Ρόκο και τ' Αδέλφια του

Πλοκή

Μετά τον θάνατο του πατέρα, η μητέρα Ροζάρια Παρόντι (Κατίνα Παξινού) φεύγει από την Καλαβρία με τους 4 γιους της και εγκαθίσταται στο Μιλάνο, για να ακολουθήσει τον μεγαλύτερο από τους 5 γιους, Βιντσέντσο (Σπύρος Φωκάς), o οποίος είναι αρραβωνιασμένος με τη Τζινέτα (Κλαούντια Καρντινάλε). Η οικογένεια τελικά μένει σε ένα μικρό φτωχικό σπίτι. Ο καλόψυχος Ρόκο (Αλέν Ντελόν) δουλεύει σε καθαριστήριο ρούχων και θέλει να γίνει πυγμάχος, όπως ο σκληρός αδερφός του Σιμόνε (Ρενάτο Σαλβατόρι), ο Τσίρο εργάζεται σε ένα εργοστάσιο αυτοκινήτων και ο Λούκα είναι ακόμη πολύ μικρός για να δουλέψει. O Σιμόνε γνωρίζει και ερωτεύεται την Νάντια (Ανί Ζιραρντό), που είναι πόρνη, η οποία στη συνέχεια διατηρεί σχέση με τον Ρόκο. Η σύγκρουση των δύο αδερφών θα έχει ολέθρια αποτελέσματα.
Η ταινία είναι χωρισμένη σε πέντε ενότητες, μία για κάθε ένα από τα αδέρφια: Βιντσέντσο, Σιμόνε, Ρόκο, Τσίρο, Λούκα.

Βραβεία

Η ταινία βραβεύτηκε στο Διεθνές Φεστιβάλ Κινηματογράφου Βενετίας με Αργυρό Λέοντα και με το βραβείο FIPRESCI.
Γουίλιαμ Λέβι

Βιογραφία

O Γουίλιαμ Λέβι γεννήθηκε στην Αβάνα της Κούβας στις 29 Αυγούστου του 1980. Έφυγε από την Κούβα στα 15 του, και πήγε να ζήσει στην Καλιφόρνια όπου σπούδασε οικονομικά ωστόσο, όνειρό του ήταν να γίνει σταρ του μπέιζμπολ. Συνέχισε σε σπουδές υποκριτικής σε Λος Άντζελες και Μεξικό.

Καλλιτεχνική Καριέρα

Ο William δούλευε για αρκετά χρόνια σαν μοντέλο στο πρακτορείο Next Models. Εμφανίστηκε για πρώτη φορά, ως ηθοποιός, σε 2 θεατρικές παραστάσεις το 2002.Συμμετέχει σε δύο ριάλιτι, τα «Protagonistas de Novelas» και «Isladela Tentaction», κάτι που τον κάνει γνωστό στο ευρύ κοινό.Από τότε μέχρι σήμερα έχει πάρει μέρος σε θεατρικές παραστάσεις στο Πουέρτο Ρίκο, σε δύο ταινίες, αρκετές τηλεοπτικές σειρές και σε δέκα τηλενουβέλες, μεταξύ των oποίων το «Μαρία Άγγελέ Μου».Έχει ανακηρυχθεί τέσσερις φορές «καλύτερος ηθοποιός» και «καλύτερος νέος ηθοποιός».

Βραβεύσεις

2011: Premios Juventud "Esta buenisimo"
2010: Bravo Καλύτερος ηθοποιός 2010 για την σειρά Sortilegio
2010: Premios Juventud "Esta buenisimo"
2009: Premios Juventud "Esta buenisimo"
2008: Bravo Καλύτερος πρωτοεμφανιζόμενος ηθοποιός για το 2008 στη σειρά Pasion).

Προσωπική Ζωή

Ο William Levy διατηρεί σχέση με την Αμερικανομεξικάνα ηθοποιό Elizabeth Guiterez,με την οποία έχει αποκτήσει έναν γιο, τον Christopher Alexander και μία κόρη, την Kailey Alexandra.

Θρησκευτικές Πεποιθήσεις

Σχετικά με τις θρησκευτικές του πεποιθήσεις ο ίδιος ήταν μέχρι πρόσφατα Εβραίος, λόγω του παππού του. Το 2009 ο ίδιος στράφηκε στον Καθολικισμό, καθώς σύμφωνα με τον ίδιο τον εξέφραζε περισσότερο.

Άλλα βραβεία-Λίστες

2011: People en Español's Λίστα με τους πιο 50 ωραίους άντρες
2009: People en Español Στους 25 πιο ωραίους άντρες
2009: People en Español Στους πιο 50 ωραίους άντρες
2008: Quién, μεξικάνικο περιοδικό, Στους 12 πιο σέξυ άντρες.
2008: People en Español Στους πιο 50 ωραίους άντρες
2006: People en Español Στους πιο 20 ωραίους άντρες